CELEX: 32014D0422
Language: el
Date: 2014-07-02 00:00:00
Title: 2014/422/ΕΕ: Εκτελεστική απόφαση της Επιτροπής, της 2ας Ιουλίου 2014 , για τον καθορισμό μέτρων όσον αφορά ορισμένα εσπεριδοειδή καταγωγής Νότιας Αφρικής με σκοπό την πρόληψη της εισαγωγής και της εξάπλωσης του Ρhyllosticta citricarpa (ΜcΑlpine) Van der Aa στην Ένωση [κοινοποιηθείσα υπό τον αριθμό C(2014) 4191]

3.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 196/21
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 2ας Ιουλίου 2014
   για τον καθορισμό μέτρων όσον αφορά ορισμένα εσπεριδοειδή καταγωγής Νότιας Αφρικής με σκοπό την πρόληψη της εισαγωγής και της εξάπλωσης του Ρhyllosticta citricarpa (ΜcΑlpine) Van der Aa στην Ένωση
   
      
         [κοινοποιηθείσα υπό τον αριθμό C(2014) 4191]
      
   
   
      (2014/422/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη περίοδος,
   Εκτιμώντας τα ακόλουθα:
   
               (1)
            
            
               Στο παράρτημα II μέρος Α τμήμα I στοιχείο γ) σημείο 11 της οδηγίας 2000/29/ΕΚ αναφέρεται ο Guignardia citricarpa Kiely (όλα τα στελέχη παθογόνων μικροοργανισμών που προσβάλλουν τα εσπεριδοειδή) ως επιβλαβής οργανισμός που δεν είναι γνωστό ότι εμφανίζεται στην Ένωση. Από το 2011, μετά την έγκριση ενός νέου κώδικα μυκητιακής ονοματολογίας του διεθνούς συμβουλίου βοτανικής, ο εν λόγω οργανισμός αναφέρεται ως Phyllosticta citicarpa (McAlpine) Van der Αa, εφεξής «ο εν λόγω οργανισμός».
            
         
               (2)
            
            
               Η Ευρωπαϊκή Αρχή για την Ασφάλεια των Τροφίμων (εφεξής «η Αρχή») εξέδωσε εκτίμηση της επικινδυνότητας επιβλαβών οργανισμών για τον εν λόγω οργανισμό στις 21 Φεβρουαρίου 2014 (2). Από την εκτίμηση της επικινδυνότητας του συγκεκριμένου επιβλαβούς οργανισμού συνάγεται το συμπέρασμα ότι οι απαιτήσεις, όσον αφορά τον εν λόγω οργανισμό, που ορίζονται στην οδηγία 2000/29/ΕΚ για την εισαγωγή στην Ένωση εσπεριδοειδών καταγωγής από αγρούς εκτός της περιοχής που αναγνωρίζεται ως απαλλαγμένη από τον εν λόγω οργανισμό, δεν επαρκούν για την προστασία της Ένωσης από την εισαγωγή του εν λόγω οργανισμού. Δεδομένου του επανειλημμένα μεγάλου αριθμού κατασχέσεων, κατά τα προηγούμενα έτη, εσπεριδοειδών καταγωγής Νότιας Αφρικής που είχαν προσβληθεί από τον εν λόγω οργανισμό, είναι αναγκαίο να ληφθούν αυστηρότερα μέτρα χωρίς καθυστέρηση, ώστε να βελτιωθεί η προστασία της Ένωσης από την εισαγωγή του εν λόγω οργανισμού. Λαμβανομένου υπόψη του γεγονότος ότι πολλές από αυτές τις κατασχέσεις αφορούσαν καρπούς του Citrus sinensis (L.) Osbeck «Valencia», οι καρποί θα πρέπει να υπόκεινται σε δοκιμές για την ανίχνευση λανθάνουσας μόλυνσης, πέραν των μέτρων που εφαρμόζονται σε όλα τα εσπεριδοειδή.
            
         
               (3)
            
            
               Ωστόσο, η εισαγωγή στην Ένωση του εν λόγω οργανισμού μέσω της εισαγωγής καρπών των Citrus latifolia Tanaka χαρακτηρίζεται από την Αρχή ως πολύ απίθανη. Κατά συνέπεια, είναι σκόπιμο να εξαιρεθεί ο Citrus latifolia Tanaka από τα μέτρα που προβλέπονται στην παρούσα απόφαση.
            
         
               (4)
            
            
               Σε περίπτωση κατασχέσεων εσπεριδοειδών καταγωγής Νότιας Αφρικής που έχουν προσβληθεί από τον εν λόγω οργανισμό, η Επιτροπή θα εκτιμήσει κατά πόσον η άφιξη των μολυσμένων καρπών οφείλεται σε αδυναμίες των διαδικασιών επίσημης παρακολούθησης και πιστοποίησης στη Νότια Αφρική. Σε περίπτωση επανειλημμένων κατασχέσεων λόγω προβληματικών διαδικασιών παρακολούθησης και πιστοποίησης εντός του ίδιου έτους, η Επιτροπή θα επανεξετάσει την παρούσα απόφαση πριν από την κοινοποίηση της έκτης κατάσχεσης.
            
         
               (5)
            
            
               Για λόγους σαφήνειας, η εκτελεστική απόφαση 2013/754/ΕΕ της Επιτροπής (3) θα πρέπει να καταργηθεί.
            
         
               (6)
            
            
               Τα μέτρα που προβλέπονται στην παρούσα απόφαση θα πρέπει να εφαρμοστούν από την 24η Ιουλίου 2014 προκειμένου να δοθεί στις επιχειρήσεις επαρκής χρόνος για να προσαρμοστούν στις νέες απαιτήσεις.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εισαγωγή εσπεριδοειδών στην Ένωση
   Με την επιφύλαξη των σημείων 16.1, 16.2, 16.3 και 16.5, και κατά παρέκκλιση από το παράρτημα IV μέρος Α τμήμα I σημείο 16.4 στοιχεία γ) και δ) της οδηγίας 2000/29/ΕΚ, οι καρποί των Citrus L., Fortunella Swingle, Poncirus Raf., και τα υβρίδιά τους, εκτός των καρπών των Citrus aurantium L. και Citrus latifolia Tanaka, καταγωγής Νότιας Αφρικής (εφεξής «οι εν λόγω καρποί»), εισάγονται στην Ένωση μόνο αν συμμορφώνονται με τις απαιτήσεις που καθορίζονται στο παράρτημα της παρούσας απόφασης.
   Άρθρο 2
   Υποχρεώσεις υποβολής εκθέσεων
   Τα κράτη μέλη εισαγωγής υποβάλλουν στην Επιτροπή και στα άλλα κράτη μέλη, πριν από τις 31 Δεκεμβρίου κάθε έτους, έκθεση με πληροφορίες σχετικά με την ποσότητα των εν λόγω καρπών που έχει εισαχθεί στην Ένωση δυνάμει της παρούσας απόφασης κατά την προηγούμενη περίοδο εισαγωγών. Η εν λόγω έκθεση περιλαμβάνει επίσης τα αποτελέσματα των επιθεωρήσεων που αναφέρονται στο σημείο 2 του παραρτήματος.
   Άρθρο 3
   Κοινοποιήσεις
   Τα κράτη μέλη ενημερώνουν αμέσως την Επιτροπή, τα άλλα κράτη μέλη και τη Νότια Αφρική όσον αφορά επιβεβαιωμένα ευρήματα του εν λόγω οργανισμού.
   Άρθρο 4
   Κατάργηση
   Η εκτελεστική απόφαση 2013/754/ΕΕ καταργείται.
   Άρθρο 5
   Ημερομηνία εφαρμογής
   Η παρούσα απόφαση εφαρμόζεται από την 24η Ιουλίου 2014.
   Άρθρο 6
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 2 Ιουλίου 2014.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  EFSA PLH Panel (EFSA Panel on Plant Health- ομάδα της EFSA για την υγεία των φυτών), 2014. Επιστημονική γνώμη σχετικά με την επικινδυνότητα του Ρhyllosticta citricarpa (Guignardia citricarpa) για το έδαφος της ΕΕ με προσδιορισμό και αξιολόγηση των δυνατοτήτων μείωσης του κινδύνου. EFSA Journal 2014;12(2):3557, 243 pp. doi:10.2903/j.efsa.2014.3557
   
      (3)  Εκτελεστική απόφαση 2013/754/ΕΕ της Επιτροπής, της 11ης Δεκεμβρίου 2013, σχετικά με μέτρα για την πρόληψη της εισαγωγής και της διασποράς στην Ένωση του Guignardia citricarpa Kiely (όλα τα παθογόνα στελέχη για τα εσπεριδοειδή), όσον αφορά τη Νότια Αφρική (ΕΕ L 334 της 13.12.2013, σ. 44).
   
      ΠΑΡΑΡΤΗΜΑ
      ΑΠΑΙΤΗΣΕΙΣ ΓΙΑ ΤΗΝ ΕΙΣΑΓΩΓΗ ΤΩΝ EN ΛΟΓΩ ΚΑΡΠΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1
      1.   Απαιτήσεις για τους εν λόγω καρπούς
      
      
               
                  1.1.
               
               
                  Οι εν λόγω καρποί συνοδεύονται από το φυτοϋγειονομικό πιστοποιητικό που αναφέρεται στο άρθρο 13 παράγραφος 1 σημείο ii) πρώτο εδάφιο της οδηγίας 2000/29/ΕΚ, το οποίο περιλαμβάνει υπό τον τίτλο «Συμπληρωματική δήλωση» τις ακόλουθες ενδείξεις:
                  
                              α)
                           
                           
                              οι εν λόγω καρποί κατάγονται από αγρό παραγωγής που έχει υποβληθεί σε αγωγές κατά του εν λόγω οργανισμού, οι οποίες πραγματοποιήθηκαν σε κατάλληλο χρόνο από την έναρξη της τελευταίας πλήρους βλαστικής περιόδου·
                           
                        
                              β)
                           
                           
                              έχει διενεργηθεί επίσημη επιθεώρηση στον αγρό παραγωγής κατά τη διάρκεια της καλλιεργητικής περιόδου χωρίς να εντοπιστεί κανένα σύμπτωμα παρουσίας του εν λόγω οργανισμού στους εν λόγω καρπούς από την έναρξη της τελευταίας πλήρους βλαστικής περιόδου·
                           
                        
                              γ)
                           
                           
                              κατά μήκος της γραμμής μεταξύ της άφιξης και της συσκευασίας στις εγκαταστάσεις συσκευασίας, έχει ληφθεί δείγμα τουλάχιστον 600 καρπών κάθε είδους ανά 30 τόνους, ή μέρος αυτών, που έχουν επιλεχθεί, στο μέτρο του δυνατού, με βάση τυχόν συμπτώματα παρουσίας του εν λόγω οργανισμού· όλοι οι δειγματοληπτικά επιλεγμένοι καρποί που παρουσίαζαν συμπτώματα έχουν υποβληθεί σε δοκιμή και έχει διαπιστωθεί ότι είναι απαλλαγμένοι από τον εν λόγω οργανισμό.
                           
                        
            
               
                  1.2.
               
               
                  Στην περίπτωση του Citrus sinensis (L.) Osbeck «Valencia», το φυτοϋγειονομικό πιστοποιητικό, στον τίτλο «Συμπληρωματική δήλωση», περιλαμβάνει επίσης τη δήλωση ότι ένα δείγμα ανά 30 τόνους, ή τμήμα αυτών, έχει υποβληθεί σε δοκιμές για την ανίχνευση λανθάνουσας μόλυνσης και έχει διαπιστωθεί ότι είναι απαλλαγμένο από τον εν λόγω οργανισμό.
               
            
               
                  1.3.
               
               
                  Η πλήρης ιχνηλασιμότητα των εν λόγω καρπών διασφαλίζεται ως εξής:
                  
                              α)
                           
                           
                              ο αγρός παραγωγής, οι εγκαταστάσεις συσκευασίας, οι εξαγωγείς και όλοι όσοι εμπλέκονται στη διακίνηση των εν λόγω καρπών έχουν καταχωριστεί επισήμως για τον σκοπό αυτό·
                           
                        
                              β)
                           
                           
                              τηρούνται λεπτομερή στοιχεία όσον αφορά τις αγωγές πριν και μετά τη συγκομιδή·
                           
                        
                              γ)
                           
                           
                              καθ' όλη τη διάρκεια της μετακίνησής τους, από τον αγρό παραγωγής έως το σημείο εξαγωγής στην Ένωση, οι εν λόγω καρποί συνοδεύονται από έγγραφα που έχουν εκδοθεί υπό την εποπτεία του Εθνικού Οργανισμού Φυτοπροστασίας της Νότιας Αφρικής, ως μέρος συστήματος τεκμηρίωσης μέσω του οποίου οι πληροφορίες τίθενται στη διάθεση της Επιτροπής από τη Νότια Αφρική.
                           
                        
            2.   Απαιτήσεις όσον αφορά τις επιθεωρήσεις εντός της Ένωσης
      
      
               
                  2.1.
               
               
                  Οι εν λόγω καρποί υφίστανται οπτική επιθεώρηση στο σημείο εισόδου ή στον τόπο προορισμού που καθορίζεται σύμφωνα με την οδηγία 2004/103/ΕΚ της Επιτροπής (1). Οι επιθεωρήσεις αυτές διενεργούνται σε δείγματα τουλάχιστον 200 τεμαχίων κάθε είδους των εν λόγω καρπών ανά παρτίδα 30 τόνων, ή μέρος αυτής, και τα δείγματα επιλέγονται βάσει τυχόν συμπτωμάτων παρουσίας του εν λόγω οργανισμού.
               
            
               
                  2.2.
               
               
                  Αν διαπιστωθούν συμπτώματα παρουσίας του εν λόγω οργανισμού κατά τη διάρκεια των επιθεωρήσεων που αναφέρονται στο σημείο 2.1, η παρουσία του συγκεκριμένου οργανισμού επιβεβαιώνεται ή αναιρείται κατόπιν δοκιμής των καρπών που παρουσιάζουν συμπτώματα. Αν η παρουσία του εν λόγω οργανισμού επιβεβαιωθεί, η παρτίδα από την οποία ελήφθη το δείγμα υποβάλλεται σε ένα από τα ακόλουθα μέτρα:
                  
                              i)
                           
                           
                              απαγόρευση εισόδου στην Ένωση·
                           
                        
                              ii)
                           
                           
                              καταστροφή, όχι μέσω μεταποίησης.
                           
                        
            
         (1)  Οδηγία 2004/103/ΕΚ της Επιτροπής, της 7ης Οκτωβρίου 2004, σχετικά με τους ελέγχους ταυτότητας και τους φυτοϋγειονομικούς ελέγχους φυτών, φυτικών προϊόντων και άλλων αντικειμένων, που απαριθμούνται στο μέρος Β του παραρτήματος V της οδηγίας 2000/29/ΕΚ του Συμβουλίου, οι οποίοι μπορεί να διενεργηθούν σε τόπο διαφορετικό από το σημείο εισόδου στην Κοινότητα ή σε παρακείμενο τόπο, καθώς και σχετικά με τον καθορισμό των όρων για τους εν λόγω ελέγχους (ΕΕ L 313 της 12.10.2004, σ. 16).